ไวตามิลค์ หรือ แลคตาซอย ขายดีกว่า?
แลคตาซอย 5 บาททท 125 มิลลิลิตรรร.. ไวตามิลค์ ให้โปรตีน อิ่มสบายท้อง.. ทุกคนคงเคยได้ยินสโลแกนนี้ กรอกหูมาหลายปี แต่หลายคนเคยสงสัยไหมว่าจริงๆแล้ว ไวตามิลค์ หรือ แลคตาซอย ขายดีกว่า? วันนี้ลงทุนแมนจะมาเล่าให้ฟัง
8 ก.ย. 2560

แลคตาซอย 5 บาททท 125 มิลลิลิตรรร..
ไวตามิลค์ ให้โปรตีน อิ่มสบายท้อง..
ทุกคนคงเคยได้ยินสโลแกนนี้ กรอกหูมาหลายปี
แต่หลายคนเคยสงสัยไหมว่าจริงๆแล้ว
ไวตามิลค์ หรือ แลคตาซอย ขายดีกว่า?
วันนี้ลงทุนแมนจะมาเล่าให้ฟัง
ไม่รู้ว่าเป็นเรื่องบังเอิญหรืออย่างไรแต่ทั้ง 2 บริษัท มีจุดเริ่มต้นที่คล้ายกัน คือไม่ได้เริ่มต้นจากนมถั่วเหลือง แต่กลับเป็น น้ำส้ม..
ไวตามิลค์ เป็นผลิตภัณฑ์ของบริษัท กรีนสปอต จำกัด ซึ่งเมื่อก่อนเราคงจะเคยดื่มกันบ้าง
แลคตาซอย ก็มีการเริ่มต้นธุรกิจจากการผลิตน้ำอัดลม รสส้ม และกลิ่นสละ ตราแฮปปี้ ต่อมาได้สิทธิ์เป็นผู้ผลิตนำ้อัดลมต่างประเทศ เช่น ตราคิกคาปู้ ก่อนจะผันตัวมาผลิตนมถั่วเหลืองยูเอชทีในภายหลัง
ใครเกิดก่อนกัน?
ถ้าเอาตั้งแต่ก่อตั้งบริษัท แลคตาซอย เกิดก่อน โดย ห้างหุ้นส่วน เกียงฮั้ว จำกัด (บริษัทดั้งเดิมที่ผลิตน้ำอัดลม) ก่อตั้งขึ้นในปี 2493 หรือ 67 ปีที่แล้ว
ส่วนบริษัท กรีนสปอต ของไวตามิลค์นั้น ก่อตั้งขึ้นตามหลังไม่นานในปี 2497 หรือ 63 ปีที่แล้ว
แต่ถ้านับเฉพาะนมถั่วเหลือง ไวตามิลค์ เกิดก่อน และเป็นผู้ผลิตน้ำนมถั่วเหลืองบรรจุขวดเจ้าแรกของไทย โดยเริ่มผลิตออกมาจำหน่ายในปี 2501 หรือ 59 ปีที่แล้ว
ส่วน แลคตาซอย เพิ่งเริ่มเมื่อปี 2524 หรือ 36 ปีก่อน และเป็นผู้ผลิตนมถั่วเหลืองบรรจุกล่องเจ้าแรกของไทย
ในปัจจุบัน ทั้ง 2 บริษัทก็ไม่ได้มีน้ำนมถั่วเหลืองแบบธรรมดาแค่แบบเดียว แต่เพิ่มสูตรใหม่ๆ เข้ามามากมาย โดยที่จะมีคล้ายกันกันทั้ง 2 แบรนด์ ก็คือ สูตรช็อคโกแลต และสูตรผสมงาดำ รวมไปถึงขนาดบรรจุภัณฑ์ ที่มีให้เลือกหลายขนาด และไวตามิลค์เองก็เพิ่มแบบบรรจุกล่องออกจำหน่ายด้วย
แล้วบริษัทไหนขายดีกว่า?
ผลประกอบการของทั้ง 2 บริษัท 5 ปีล่าสุด
บริษัท กรีนสปอต จำกัด เจ้าของไวตามิลค์
ปี 2555 มีรายได้รวม 6,558 ล้านบาท กำไร 335 ล้านบาท
ปี 2556 มีรายได้รวม 6,764 ล้านบาท กำไร 517 ล้านบาท
ปี 2557 มีรายได้รวม 7,859 ล้านบาท กำไร 1,062 ล้านบาท
ปี 2558 มีรายได้รวม 7,385 ล้านบาท กำไร 894 ล้านบาท
ปี 2559 มีรายได้รวม 7,374 ล้านบาท กำไร 827 ล้านบาท
บริษัท แลคตาซอย จำกัด
ปี 2555 มีรายได้รวม 8,228 ล้านบาท กำไร 1,235 ล้านบาท
ปี 2556 มีรายได้รวม 8,606 ล้านบาท กำไร 1,230 ล้านบาท
ปี 2557 มีรายได้รวม 9,257 ล้านบาท กำไร 852 ล้านบาท
ปี 2558 มีรายได้รวม 10,408 ล้านบาท กำไร 1,794 ล้านบาท
ปี 2559 มีรายได้รวม 10,214 ล้านบาท กำไร 2,064 ล้านบาท
ถึงแม้ว่าจะเข้าตลาดนมถั่วเหลืองทีหลัง แต่แลคตาซอยก็มีรายได้แซงไวตามิลค์ไปไกล แต่ต้องหมายเหตุว่ารายได้ของบริษัท กรีนสปอตนั้น ไม่ได้มาจากแค่ไวตามิลค์เพียงอย่างเดียว แต่ยังมี กรีนสปอต และ วีซอย รวมอยู่ด้วย
ถึงตรงนี้เราอาจจะมองได้ว่า แลคตาซอย สามารถทำผลิตภัณฑ์นมถั่วเหลืองและทำการตลาดได้ตรงใจกับผู้บริโภคส่วนใหญ่ได้มากกว่าทางไวตามิลค์
ถ้าใครเคยอ่านเรื่องเก่าๆ ของลงทุนแมน เช่น ซีอิ๊วตราเด็กสมบูรณ์ น้ำปลาทิพรส
ต้องขอบอกว่า บริษัทนมถั่วเหลือง นี้ใหญ่จริงๆ ใหญ่กว่าบริษัท ซีอิ๊ว และ น้ำปลา มาก
คงเป็นเพราะซื้อ ซีอิ๊ว น้ำปลา มาขวดนึงใช้ตั้งนาน แต่นมถั่วเหลืองซื้อมาแป๊ปเดียวดูดหมดกล่องแล้ว
เรื่องนี้สอนให้รู้ว่า เวลาจะขายสินค้าอะไร สินค้าที่ใช้แล้วหมดเร็ว ต้องซื้อใหม่บ่อยๆ จะดีมาก..